**Ikimokyklinio amžiaus vaikų fizinio aktyvumo gebėjimų ugdymo (si) pavyzdys**

**Ikimokyklinis amžius**. 4–5 metai.

**Ugdymo(si) situacija.** Susirinkus grupėje po vasaros atostogų vaikai dalijasi kelionių įspūdžiais, patirtais nuotykiais, aptaria įvairias situacijas, su kuriomis teko susidurti keliaujant po Lietuvą ir kitas šalis. Vaikų mėgstama veikla – judrūs žaidimai, todėl vaikams siūloma prisiminti keliones ir pakeliauti darželio grupėje, salėje ir lauko aikštelėje. Keliaujant įveikti įvairias kliūtis.

**Tikslas**. Eidami skirtingu paviršiumi vaikai ugdysis saugaus judėjimo įgūdžius.

|  |  |
| --- | --- |
| **Užduotis / veikla** | **Kaip ir kokius gebėjimus vaikai ugdosi?** |
| Žaidimas ***Keliautojai***.  Vaikų klausiama:  „Ar dažnai keliaujate? Ar esate keliavę basi? Šiandien keliausime basi ir pažiūrėsim, kaip seksis.“  Žaidimo pradžioje susitariama dėl taisyklių:   * numatoma, nuo kurios vietos pradedama keliauti; * paaiškinama, kad pradedama keliauti po signalo, pakėlus žalią vėliavėlę; * kliūtys įveikiamos laukiant savo eilės, po vieną; * pastebėjus, kad nesilaikoma taisyklių, vaikui parodoma raudona vėliavėlė ir primenamos taisyklės.   Po susitarto signalo vaikai pradeda keliauti kliūčių ruožu: per plokščius akmenis, per smėlį, per žvyrą, siauru tarpu tarp dviejų juostų dviejų siaurų juostų tarpu. Kliūčių ruožas baigiamas susirinkus ir visiems susėdus ant čiužinio.  Su vaikais aptariama, kaip sekėsi keliauti, ką jei jautė, kai keliavo per akmenis, smėlį, žvyrą, siauru takeliu. Prisimenama, kokie ženklai buvo naudojami žaidimo metu, kur dar juos galima pamatyti, ką jie reiškia (šviesoforo signalai, varžybose ir pan.). | Žaidimo metu ugdomi***fizinio aktyvumo* *gebėjimai***: vaikai eidami kliūčių ruožu liečia pėdomis skirtingus paviršius, lavina lytėjimo pėdomis pojūčius; pratinasi saugiai judėti; prisitaiko prie ėjimo sąlygų; tobulina pusiausvyrą, judesių koordinaciją. |
| ***Sakytinės kalbos gebėjimai*** ugdomi, kai vaikai išsako savo pasiūlymus žaidimo tęsiniui, aptaria žaidimo metu patirtus pojūčius. |
| Integruotai ugdomi ***meninės raiškos gebėjimai***:vaikai savitai juda, įveikdami skirtingas kliūtis; siūlo idėjas, kaip dar galima eiti, kokias kitas kliūtis įveikti. |
| ***Savireguliacijos ir savikontrolės gebėjimai*** ugdomi, kai vaikaitariasi dėl taisyklių; stengiasi jų laikytis; pratinasi atrasti ryšius tarp ženklo / simbolio ir jo reikšmės ir pritaikyti kasdienėse situacijose (žalia vėliavėlė – žalias šviesoforo signalas ir pan.); eina vienas paskui kitą; laikosi tam tikro atstumo; stengiasi neužgauti vienas kito. |
| ***Tyrinėjimo gebėjimai*** ugdomi, kai vaikai pastebi skirtingas spalvas; pagal tam tikrus požymius palygina skirtingus paviršius, pasitaikančius gamtoje; palygina, kokiu paviršiumi lengviau / sunkiau / maloniau eiti ir pan.; patiria naujų potyrių. |

**Pastaba**

Žaidimą rekomenduojama žaisti tuo metų laiku, kai vaikai gali nusiauti ir saugiai jaustis būdami basi trumpą laiką.

**Komentarai**

Einant per skirtingas kliūtis gali būti pateikiama papildoma užduotis, paįvairinanti / pasunkinanti žaidimą (pavyzdžiui, kliūtis įveikti nešant kamuoliuką ar kt.).

Su vaikais tariamasi, diskutuojama, kaip dar galima eiti (nerūpestingai, keturiomis ir kt.). Pratimas tęsiamas atliekant pagal vaikų sumanymus pateiktus skirtingus kelionės būdus.

Esant palankiam orui žaidimas gali būti žaidžiamas lauko aikštelėje, pievoje.

Vaikai žaidimą gali žaisti keletą kartų ir palyginti patiriamus pojūčius. Pirmą kartą žaidimas žaidžiamas apsiavus batus, antrą – be batų. Aptariant vaikų klausiama, kaip jautėsi vienu ir kitu atveju, kodėl tam tikru paviršiumi maloniau ir saugiau eiti su batais, o kitu – be batų.

**Kaip tai padeda vertinant vaikų pasiekimus?**

Veiklos metustebimas vaikų įsitraukimas į žaidimą, susidomėjimas atliekama veikla, elgesio taisyklių laikymasis. Stebėjimai gali būti fiksuojami komentarais, nuotraukomis ir pagal poreikį kaupiami vaiko pasiekimų aplanke.

**1 priedas. Kliūčių ruožo schema žaidimui salėje**

**2 priedas. Kliūčių ruožo schema žaidimui lauko aikštelėje**